盖竹歌
王士性 (Ming)
君不见，宇内洞天三十六，元都仙伯纷相逐。乾坤溟涬初判时，巨灵攫取私南服。玉笥委羽不足奇，亦有盖竹台南岿。香炉峰高元鹤舞，天门路狭罡风吹。洞天日月无终始，谁其治之商丘子。忽闻大块飞劫灰，谪向人间作仙史。乞得天孙云锦章，来时狭之下大荒。宝光不减俗缘浅，一入长安鬓已苍。黄金台下春风改，沧桑几变仙长在。五斗何烦役世尘，扁舟却自还东海。乡里小儿誇锦衣，谁为我贵知者稀。胡麻可饭水可饮，白云洞里迟君归。我闻此洞多素书，葛洪谓是神仙居。他年若返云中驾，七夕相招幸待余。